Ο **Μητροπολίτης πρώην Λαρίσης Θεολόγος Πασχαλίδης** (Νίσυρος, 1918 - 1996) ήταν πρώην μητροπολίτης Λαρίσης. Διετέλεσε Μητροπολίτης Λαρίσης κατά τη διάρκεια της Δικτατορίας. Η Ιερά Σύνοδος τo 1974 τον κήρυξε έκπτωτο ως αντικανονικό, λόγω διαταράξεως της ειρήνης και της ενότητας της Εκκλησίας.

Βιογραφία
---------

Με καταγωγή από τη Νίσυρο, γεννήθηκε το 1918. Μεγάλωσε στη Νίσυρο και αργότερα σπούδασε Νομική και Θεολογία στο Πανεπιστήμιο Αθηνών. Χειροτονήθηκε διάκονος το 1950 και πρεσβύτερος το 1953. Υπηρέτησε ως ιεροκήρυκας στη Λήμνο και στα Τρίκαλα. 

Μετά την παράνομη εκδίωξη του κανονικού Μητροπολίτη Λαρίσης Ιακώβου Σχίζα από την Δικτατορία, ο Θεολόγος τοποθετήθηκε Μητροπολίτης Λαρίσης με εντολή του πραξικοπηματία Ζωιτάκη, από την χουντική αριστίνδην (αντικανονική) Σύνοδο. Χειροτονήθηκε στις 30 Ιουνίου 1968.

Ο Πασχαλίδης προέβαινε και σε επίσημες τοποθετήσεις υποστήριξης της Δικτατορίας, όπως με εγκύκλιό του όπου έγραφε πως *«όσοι δεν ψηφίσουν «ναι» στο δημοψήφισμα δεν είναι χριστιανοί»*.

Μετά την εκλογή του Αρχιεπισκόπου Σεραφείμ όλοι οι εκλεγέντες ιερωνυμικοί μητροπολίτες - που είχαν εκλεγεί από την αριστίνδην (αντικανονική) Σύνοδο όπως ο Πασχαλίδης - κηρύχθηκαν έκπτωτοι στις 13 Ιουλίου 1974 λόγω διαταράξεως της ειρήνης και της ενότητας της Εκκλησίας. Στις 18 Ιουλίου 1974 του δόθηκε ο ψιλός τίτλος του Μητροπολίτη Γαλάζων.

Τον Ιούλιο του 1974 εξελέγη Μητροπολίτης Λαρίσης και Τυρνάβου ο Σεραφείμ Ορφανός από την κανονική πλέον Ιερά Σύνοδο της Εκκλησίας της Ελλάδος. Στον Μητροπολιτικό ναό Αθηνών, στις 16 Ιουλίου, κατά τη χειροτονία του Σεραφείμ, οπαδοί του Πασχαλίδη δημιούργησαν επεισόδια, τα οποία μεταφέρθηκαν και στη Λάρισα.

Το 1989 - μετά την κοίμηση του Μητροπολίτη Σεραφείμ Ορφανού - νέος Μητροπολίτης εξελέγη από την Ιερά Σύνοδο ο αρχιμανδρίτης Δημήτριος Μπεκιάρης. Όμως οπαδοί του Πασχαλίδη προκάλεσαν και πάλι στην πόλη της Λάρισας επεισόδια και βιαιότητες. Η υπόθεση της εκλογής έφτασε έως το Συμβούλιο της Επικρατείας που ακύρωσε την εκλογή του Δημητρίου. Το 1994 Μητροπολίτης Λαρίσης εξελέγη από την Ιερά Σύνοδο ο αρχιμανδρίτης Ιγνάτιος Λάππας. Την ημέρα χειροτονίας του Ιγνατίου στον Μητροπολιτικό ναό Αθηνών πλήθος οπαδών του Πασχαλίδη διαδήλωσαν κατά του Αρχιεπισκόπου Σεραφείμ και κατά της Ιεράς Συνόδου, ενώ σημειώθηκαν επεισόδια και τραυματισμοί πολιτών και αστυνο­μικών. Τα επεισόδια συνεχίστηκαν και στη Λάρισα.

Ο Όσιος Πορφύριος ο Καυσοκαλυβίτης την περίοδο των εντάσεων επισκέφθηκε και στήριξε τον Αρχιεπίσκοπο Σεραφείμ και αποδοκίμασε τη συμπεριφορά του Θεολόγου Πασχαλίδη.
Επίσης, ο γέροντας Ευμένιος Σαριδάκης επέπληξε τον Θεολόγο Πασχαλίδη *«για τον διχασμό που προκαλούσε στον λαό της τοπικής Εκκλησίας»*.

Οι έκπτωτοι επίσκοποι - που ήταν Μητροπολίτες επί Δικτατορίας - πρώην Αττικής Νικόδημος (Γκατζιρούλης), πρώην Λαρίσης Θεολόγος (Πασχαλίδης) και πρώην Θεσσαλιώτιδος Κωνσταντίνος (Σακελλαρόπουλος), επέμειναν μέχρι τέλους για την αποκατάστασή τους στις Μητροπόλεις που κατείχαν προ της εκπτώσεώς τους το 1974 και μόνο σε αυτές. Θεωρήθηκε μάλιστα πως είχαν ως απώτερο στόχο, την εποχή εκείνη της μεγίστης εντάσεως του προβλήματος (1990-1993), την ανατροπή του Αρχιεπισκόπου Σεραφείμ.

Ο Θεολόγος Πασχαλίδης απεβίωσε το 1996.

Παραπομπές
----------

1. ↑  Ανδρεόπουλος, Χαράλαμπος (Χάρης) (2017). Η Εκκλησία κατά τη δικτατορία 1967-1974. Ιστορική και νομοκανονική προσέγγιση. Θεσσαλονίκη: Επίκεντρο. σελ. 323-346 (ένθα διεξοδικώς Το πρόβλημα των "12"). ISBN 978-960-458-311-9.
2. ↑  «Αγιος ο Θεολόγος ; » Ο ΜΗΤΡΟΠΟΛΙΤΗΣ ΓΟΥΜΕΝΙΣΣΑΣ ΔΗΜΗΤΡΙΟΣ ΠΑΙΡΝΕΙ ΘΕΣΗ ΜΕ ΜΑΚΡΟΣΚΕΛΗ ΕΠΙΣΤΟΛΗ ΤΟΥ ΠΡΟΣ ΤΗΝ ΙΕΡΑΡΧΙΑ ΤΗΣ ΕΚΚΛΗΣΙΑΣ, eleftheria.gr
3. ↑  «*Η κατοχή, η δικτατορία και ο αρχιεπίσκοπος*, Δημήτρης Ψαρράς, 26.09.2016, efsyn.gr». Αρχειοθετήθηκε από το πρωτότυπο στις 5 Οκτωβρίου 2021. Ανακτήθηκε στις 5 Οκτωβρίου 2021.
4. ↑  Χαράλαμπος Μ. Ανδρεόπουλος, Το πρόβλημα των δώδεκα εκπτώτων Μητροπολιτών (1967 και εντεύθεν), Αριστοτέλειο Πανεπιστήμιο, Τμήμα Θεολογίας, Θεσσαλονίκη, 2009.
5. ↑  [ Οταν πρωτοσυναντήσαμε τον Ιγνάτιο στο… «κρησφύγετό» του στη Λάρισα
ΜΙΑ ΔΗΜΟΣΙΟΓΡΑΦΙΚΗ ΜΑΡΤΥΡΙΑ ΤΟ ΚΑΛΟΚΑΙΡΙ ΤΟΥ 1994, 27/6/2018, Εφημερίδα ΕΛΕΥΘΕΡΙΑ]
6. ↑  «Η εκλογή και η επεισοδιακή χειροτονία του Λαρίσης Ιγνατίου στην Αθήνα, 28/6/2018, exapsalmos.gr». Αρχειοθετήθηκε από το πρωτότυπο στις 5 Οκτωβρίου 2021. Ανακτήθηκε στις 5 Οκτωβρίου 2021.
7. ↑  Οι άγνωστες πτυχές μίας επώδυνης ιστορίας: "Ο Ιγνάτιος δεν ήθελε να γίνει Μητροπολίτης Λαρίσης", 01/07/2018, onlarissa.gr
8. ↑  Σίμωνος Μοναχοῦ, «Εὐμένιος, ὁ ποιμήν ὁ καλός καί θαυματουργός», σ. 166
9. ↑  Σίμωνος Μοναχοῦ, «Εὐμένιος, ὁ ποιμήν ὁ καλός καί θαυματουργός», σ. 167.
10. ↑
11. ↑  Περί του πρ. Λαρίσης Θεολόγου, ο από Λαρίσης Δημήτριος, 12/10/2021, onlarissa.gr